Anders Enevig

Anders Enevig (født 22. april 1923 i Vejle, død 26. oktober 2013 i Seden ved Odense) var en dansk historiker, forfatter og modstandsmand.

Karriere 
Han var søn af arbejdsmand Jens Nielsen (1887-1974) og Cathrine Andersen (1890-1950), tog realeksamen 1940, blev kontorlærling ved Vejle Kommunes skattevæsen og aflagde 1942 handelseksamen. Han deltog i modstandsbevægelsen, bl.a. sabotagen mod Stavfabrikken i Vejle 29. juli 1943, og samme år måtte han flygte til Sverige, hvor han meldte sig som soldat i Den Danske Brigade.

Efter krigen blev Enevig i 1945 ansat ved Rigspolitiet og var politibetjent i årene fra 1951 til 1965. Dernæst blev han ansat som museumsassistent ved Møntergården, Odense Bys Museer, hvilket han var frem til 1972.

Forfatterskab 
I sin embede som politibetjent patruljerede Enevig bl.a. på Nørrebro, hvor han kom i kontakt med de stedlige sprittere og andre subsistensløse, og fra 1958 dokumenterede han deres viser og historier med båndoptager. Denne interesse voksede hos ham, og han begyndte at indsamle materiale fra gøglere, cirkusartister, vagabonder og tatere i hele landet.

I hele sit forfatterskab var Enevig især optaget af cirkushistorie og af taterne og gøglernes historie. Han var fra 1967 også den ledende kraft i kampen for bevaringen af Cirkusbygningen i København, som lykkedes med renoveringen i 1983 og fredningen i 1988.

Der var overensstemmelse mellem hans holdninger og interesser, for allerede 1959 forfattede han en kritisk kronik om de usle forhold, som de rejsende levede under i den såkaldte Blushøjlejr i Valby. Dette engagement blev gentaget i 1964, hvor han indsendte flere læserbreve om cirkusfolkets urimelige vilkår.

Historisk samler 
Anders Enevig opbyggede en anseelig samling af historisk materiale, hvoraf hans cirkushistoriske studiesamling er testamenteret til Det Kongelige Bibliotek, mens han donerede mange genstande og i hundredvis af fotografier til Nationalmuseets 3. afdeling. Samtlige hans båndoptagelser (næsten 400 timer) er arkiveret i Dansk Folkemindesamling, som han havde samarbejdet med siden september 1958.

Han var gift (22. juni 1946 i Store Heddinge) med Inga Hansen (født 2. april 1924 i Store Heddinge), datter af bankkasserer Christian Hansen (1893-1980) og Marie Laursen (1901-?).

Udgivelser 
 Prinser og vagabonder, 1. udgave Forlaget Fremad 1963; 2. udgave Dansk Historisk Håndbogsforlag 1985. 
 Lokumsdigte og retiradevers, 1963, trykt udgave 1980 og Dansk Historisk Håndbogsforlag 1983. 
 Klunsere og kræmmere, 1964; 2. udgave Dansk Historisk Håndbogsforlag 1985. 
 Tatere og Rejsende, 1965.
 Sigøjnere i Danmark, 1969.
 Pjerrot spiller Mester Jakel, 1970.
 Gøglere spiller Mester Jakel, 1971.
 Vi leger cirkus, 1971 (amerikansk udgave 1973).
 Cirkus i Danmark, tre bind, Dansk Historisk Håndbogsforlag 1981-82. Bind 1: . Bind 2: . Bind 3: 
 Cirkus Hinné: Det sejlende cirkus, Odense Universitetsforlag 1982. 
 Rottekongen Cibrino, Forlaget Klematis 1989. 
 Vejkrucifikser i Danmark, Poul Kristensens Forlag 1994. 
 Cirkus og gøgl i Odense 1640-1940, fire bind, Odense Universitetsforlag 1995-99. Bind 1: . Bind 2: . Bind 3: . Bind 4: 
 Cirkus- og gøglerslægter. Miljø og stamtavler, Wisby & Wilkens 2004. 
 Fakta om Elvira Madigan og Sixten Sparre, Wisby & Wilkens 2005. 
 Erindringsgnister, Wisby & Wilkens 2006. 
 Unge jøders flugt 1939-1945, Wisby & Wilkens 2008. 
 Danske Rejsende. Cirkus- og gøglerslægter, Wisby & Wilkens 2011.

Kilder 
 
 Biografi i Dansk Biografisk Leksikon

Eksterne henvisninger 
 

Personer i Dansk Biografisk Leksikon
Personer i Kraks Blå Bog (afdøde)
Faglitterære forfattere fra Danmark
Museumsfolk fra Danmark
Selvbiografer fra Danmark
Danskere i 1900-tallet
Danskere i 2000-tallet
Politifolk fra Danmark
Den Danske Brigade
Modstandsfolk fra Danmark
Samlere fra Danmark
Nationalmuseets indsamlere
Debattører fra Danmark
Folklorister fra Danmark
Personer fra Vejle
Historikere fra Danmark